Екстаза тела
Екстаза тела

У нему, данашњу Ноћ
једна је блудница певала:

- Нагнаћу очеве да прокуну децу
и калуђере,
црне и свете,
да се са осмехом одричу вере,
и сетне, мирисне поете,
да пљуну на своје лире.
И онда ћу те кавалире,
ту своју парадну свиту,
одвести оцу свом, бескрајном Риту.

И када он почне да пева,
ко трска кад тужно цвили,
ко вода кад галами, -
они ће постати што никад нису били - 
Адами, Адами, Адами,
и ја ћу им бити Ева,
Једина, страсна Ева.

И они неће пожелети,
да се врате из Рита.

Али када ја будем њих сита,
незнано ћу се иселити
сама.

И од мојих тужних Адама
отац ће мој, бескрајни Рит,
веселе створити Каине.

И здераће са њих хаљине,
и послаће их голе
да се за мене богу моле...
Ха-ха-ха!
И ако се тада не отворе
двокрилна врата Храма
кад прва падне таме - 
Авељи, тешко вама!

Душан Васиљев

Српска уметничка поезија